– Vi vil ikke ha salg av heliumballonger. Det har blitt for mye forsøpling, sier Egil Olsen, leder i 17. mai-komiteen i Stavanger.

Stavanger føyer seg dermed inn i rekken av byer som mener heliumballonger ikke passer sammen med feiringen av Norges nasjonaldag.

For i både Bergen, Stavanger, Haugesund og Tromsø har 17. mai-komiteene bestemt at det ikke skal selges heliumballonger på kommunal grunn under årets nasjonaldag. Dessuten har Fredrikstad forbud mot alle typer ballonger, både med og uten helium.

I Trondheim har bystyret vedtatt at ballongene kan selges, men de skal ha en vekt i enden slik at de ikke flyr av gårde, ifølge Adresseavisen.

I Oslo er ikke saken avgjort ennå, men 19. april skal 17. mai-komiteen ta opp spørsmålet. Saken skal deretter behandles i bystyret 25. april.

– Helt unødvendig

Komitéleder Olsen i Stavanger viser til at mange har engasjert seg i strandrydding og søppelplukking det siste året, og da blir det feil å tillate salg av heliumballonger.

– Mister du en ballong, så lander den som regel i sjøen, sier han.

Leif Arne Moi Nilsen i Stavanger Frp og 17. mai-komiteen i Stavanger. Foto: Mathias Oppedal / NRK

Ifølge komitémedlem i Stavanger, Leif Arne Moi Nilsen, var det lite diskusjon om hvorvidt heliumballonger skulle forbys eller ikke.

– Heliumballonger er helt unødvendige. De forsøpler, og inneholder dessuten en gass det er knapphet om. Det går fint an å bruke vanlig luft i ballonger, sier han.

– Hva med de ungene som har gledet seg til å få ballong på 17. mai?

– Det kan de fremdeles få, med vanlig luft i. Ballongene bør dessuten festes til en pinne, slik at de blir enklere å holde fast i, sier Moi Nilsen.

Ønsker nasjonalt forbud

Miljøpartiet De Grønne (MDG) har foreslått å innføre et nasjonalt forbud mot salg av heliumballonger.

– Folk flest er lei av flyvende plastsøppel. Det vil være direkte sprøtt om noen partier ikke vil støtte dette forslaget, sier Rasmus Hansson i MDG.

Rasmus Hansson i MDG. Foto: Syver Gustavo Svensrud / NRK

Lisbet McCarroll er langt fra enig med Hansson. Hun driver firmaet Balloon Company i Oslo, og leverer ballonger til hele landet. I fjor solgte de 13.000 ballonger til blant annet foreninger og skoler.

– Det er ikke 17. mai-ballonger som bidrar til plastsøppel i Norge, men matemballasje og plastflasker. Det er den plasten vi må redusere, sier hun.

Mccarroll anslår at firmaet vil tape 15-20 prosent av årsomsetningen hvis et nasjonalt forbud blir vedtatt.

I 2017 hadde blant annet Skien, Porsgrunn, Drammen, Bodø, Kristiansand, Halden og Arendal forbud mot heliumballonger på nasjonaldagen.